Ny trailer til Alien: Earth

Disney+ har netop offentliggjort den officielle trailer til den kommende dramaserie Alien: Earth – en ny fortolkning af det velkendte Alien-univers, skabt af den Emmy-belønnede producer Noah Hawley. Serien får premiere onsdag den 13. august, hvor de to første afsnit bliver tilgængelige på Disney+ i Danmark. De resterende seks afsnit i sæsonen udkommer herefter ugentligt, hver onsdag. Der er tidligere kommet billeder fra serien, men nu kommer altså også den første trailer.

Serien er sat i år 2120 og foregår i en fremtid, hvor fem store selskaber – Prodigy, Weyland-Yutani, Lynch, Dynamic og Threshold – kontrollerer Jorden. I denne såkaldte “Corporate Era” lever mennesker side om side med både cyborgs og syntetiske væsener. Teknologisk udvikling fører til skabelsen af hybrider – kunstige organismer med menneskelig bevidsthed – og den første prototype, kaldet Wendy, sætter gang i et nyt kapløb om kontrol og udødelighed.

Styrt bliver starten på en katastrofe

Handlingens omdrejningspunkt bliver en uventet katastrofe, hvor rumskibet USCSS Maginot styrter ned på Jorden. Efterfølgende står Wendy og en gruppe elitesoldater over for en ny og ukendt trussel – en livsform, som viser sig at være langt farligere end forventet.

Alien: Earth byder på et internationalt cast med Sydney Chandler i hovedrollen som Wendy. Derudover medvirker blandt andre Timothy Olyphant, Alex Lawther, Samuel Blenkin, Babou Ceesay, Adrian Edmondson, David Rysdahl og Essie Davis. Serien er produceret af FX Productions og udviklet til tv af Noah Hawley, som også fungerer som executive producer sammen med Ridley Scott, David W. Zucker, Joseph Iberti, Dana Gonzales og Clayton Krueger.

Serien er baseret på det velkendte Alien-univers, men fortæller en ny historie med fokus på teknologi, identitet og overlevelse i et samfund styret af magtfulde virksomheder. Alien: Earth kan ses eksklusivt på Disney+ fra den 13. august.

Ny trailer til Alien: Earth